Mike Villa Fonseca (M), 2023-11-03:
Tak for ordet, formand.
Ligesom ved de to forrige taler, jeg har holdt her i dag, vikarierer jeg stadig også ved førstebehandlingen af L 56 for ordføreren på området, som er hr. Henrik Frandsen, da han desværre stadig væk ikke har mulighed for at være til stede.
Lovforslaget, som vi behandler i dag, har to hovedformål.
Det første hovedformål er at støtte den grønne omstilling ved at forbedre forholdene for havbaserede elproduktionsanlæg, og det andet hovedformål er, at vi også laver justeringer i reglerne for støtteordninger til visse vedvarende energi-anlæg for bedre at kunne håndtere situationen med langvarige høje elpriser.
Det handler også om at tilpasse vores energistøtteordninger, sådan at administrationen af ordningerne bedre vil kunne håndtere situationer med varigt høje elpriser, sådan som vi har set sidste vinter, med det formål at beskytte både forbrugeren og dem, der investerer i vedvarende el-produktion.
Dette tiltag er afgørende for at sikre en stabil og konkurrencedygtig energisektor.
Endelig ønsker vi også at forlænge fristen for udbetalingen af tilskud til grønne projekter for at give dem den nødvendige tid til at blomstre og levere på deres løfter.
Dette vil være med til at sikre, at vores mål om en bæredygtig fremtid ikke går tabt på grund af unødvendigt bureaukrati.
Moderaterne støtter op omkring lovforslaget.
Tak for ordet, formand.
Tak for ordet, formand.
Denne tale holder jeg også på vegne af ordføreren på området, som er hr. Henrik Frandsen, da han desværre stadig ikke har mulighed for at kunne være til stede her i salen.
Hvad betyder det at være systemansvarlig virksomhed? vil den almindelige dansker nok spørge sig selv om.
I grove træk vil det sige, at Energinet har ansvar for at drive elsystemet i Danmark.
Sagt på helt almindeligt dansk er det Energinet, der sørger for, at alle i Danmark har strøm i alle stikkontakterne.
Og det er strøm, der om få år vil være 100 pct. grøn, for den grønne omstilling har nemlig fået fart på, og formålet med lovændringerne, som vi behandler i dag, er at tilpasse reglerne, sådan at de bedre støtter Energinets rolle i at fremme grøn energi og udvikling af Danmarks fremtidige energisystem.
I forbindelse med overgangen til mere bæredygtig energi står Energinet over for store opgaver, og det er nødvendigt, at virksomheden kan tilpasse sig hurtigt.
Samtidig er Energinet forskellig fra de andre forsyningsvirksomheder, i og med at det som før nævnt er en systemansvarlig virksomhed.
Derfor foreslås det i lovforslaget at ændre reglerne på følgende måde: Differencer i forbrugernes favør skal ikke give Energinet ekstra indtjeninger.
Omkostninger til tab af energi under transport igennem nettet defineres som omkostninger, der ikke kan påvirkes af Energinet og skal derfor ikke indgå i selskabets økonomiske incitamenter og effektiviseringskrav.
Derudover skal Energinet have en risikojusteret indtjening, sådan at virksomheden skal kunne tjene penge, men på en måde, der tager hensyn til risici og ikke udsætter Energinet for unødvendige økonomiske farer.
Samlet set er disse ændringer vigtige for at styrke Danmarks position som et foregangsland inden for grøn energi og for at sikre, at vores energisystem er rustet til at imødegå de udfordringer, vi står over for i fremtiden.
Moderaterne støtter op om lovforslaget.